ไร้เงา‘คิวอี3’ฉุดทองฮวบลง46เหรียญ
ตลาดทุนโลกดิ่งฮวบ หลังไร้สัญญาณกระตุ้นจากสหรัฐ
9 มิ.ย. 2555

ตลาดทุนโลกดิ่งฮวบ หลังไร้สัญญาณกระตุ้นจากสหรัฐ
ตลาดทุนทั่วโลกทรุดตัวลงถ้วนหน้าตั้งแต่หุ้นไปจนถึงน้ำมันและทองคำ โดยราคาทองคำในตลาดโคเมกซ์ วันที่ 7 มิ.ย. ปรับตัวลดลงถึง 46 เหรียญสหรัฐ และเป็นการลงครั้งใหญ่สุดนับตั้งแต่ต้นเดือน เม.ย. มาอยู่ที่ระดับ 1,588 เหรียญสหรัฐต่อออนซ์ หลังนักลงทุนผิดหวังอย่างหนักเมื่อ เบน เบอร์แนนคี ประธานธนาคารกลางสหรัฐ (เฟด) ไม่ได้ส่งสัญญาณว่าจะประกาศมาตรการผ่อนปรนเชิงปริมาณ หรือคิวอี 3 เพื่อกระตุ้นเศรษฐกิจ
เบอร์แนนคี ได้กล่าวต่อรัฐสภาสหรัฐว่า เฟดพร้อมที่จะดำเนินมาตรการเพื่อปกป้องเศรษฐกิจสหรัฐ หากวิกฤตการณ์ทวีความรุนแรงขึ้น แต่ไม่ได้ส่งสัญญาณใดๆ ว่าจะออกมาตรการกระตุ้นเศรษฐกิจระหว่างการประชุมเฟดในวันที่ 19-20 มิ.ย.นี้
ท่าทีดังกล่าวส่งผลให้ตลาดหุ้นทั่วเอเชียปรับตัวลงถ้วนหน้า ดัชนีนิกเกอิดิ่งลง 180.48 จุด หรือ 2.09% ปิดที่ 8,459.26 จุด ขณะที่ราคาน้ำมันดิบเวสต์เทกซัส ส่งมอบเดือน ก.ค. เมื่อวันที่ 8 มิ.ย. ก็ปรับตัวลง 1.43 เหรียญสหรัฐ อยู่ที่ 83.39 เหรียญสหรัฐต่อบาร์เรล
ด้านสหประชาชาติได้ออกรายงานสถานการณ์ทางเศรษฐกิจ เตือนว่า เศรษฐกิจโลกในปีนี้จะขยายตัวได้ช้าลงอยู่ที่ 2.5% จาก 2.7% ในปีที่แล้ว โดยลดจากคาดการณ์เดิม 0.1% เนื่องจากเผชิญความเสี่ยงวิกฤตการณ์ในกลุ่มยูโรโซน ซึ่งอาจสร้างความปั่นป่วนอย่างรุนแรงในตลาดการเงิน แต่คาดว่าเศรษฐกิจจะกลับมาขยายตัวได้มากขึ้นเป็น 3.1% ในปีหน้า